
Minuta nr. 13
a ședinței GTL Control HIV/SIDA/ITS

Data: 15 octombrie 2026, ora 10:00
Locul ședinței: online (Zoom)

Participanți:


Membri GTL cu drept de vot
1. Iurie Climașevschi, PN HIV
2. Svetlana Popovici, UCIMP
3. Liudmila Hmelevscaia, TR Centru SIDA
4. Svetlana Plămădeală, UNAIDS
5. Silvia Stratulat, ANSP
6. Alina Cojocari, AO „Inițiativa Pozitivă”
7. Elena Golovco, Toma Ciorbă 


Invitați: 
1. Veronica Zorila, UCIMP
2. Tatiana Costin, PN HIV
3. Nicolae Ivanov, UCIMP
4. Ecaterina Noroc, PN HIV
5. Adelina Sochirca, Secretariatul CNC
6. Nina Tudoreanu, PPV
7. Sergiu Platon, AFI
8. Ilona Burduja, UCIMP
9. Victor Burinschi, Centrul PAS
10. Svetlana Maciuca, UCIMP
11. Ana-Maria Decenco, PN HIV
12. Tatiana Cotelnic, PN HIV
13. Iurie Bucinschii, DNR 
14. Oxana Rucsineanu, SMIT
15. Irina Baikalova, Resperatia a Doua
16. Victoria Cojocaru 
17. Marina Mihailova (MSP)





Agenda ședinței:

1. Procurări din economiile grantului FG (2024-2026)
2. Aprobarea consultanților pentru modificarea cerințelor de acreditare
3. Diverse

	Subiectul #1
	Context și dezbateri

	Procurări din economiile grantului FG (2024-2026)
	Iurie Climașevschi: a informat că, în etapa finală de implementare a grantului, au fost identificate economii care trebuie valorificate până la sfârșitul anului. Varianta analizată inițial - procurarea a cinci aparate pentru determinarea CD4 - nu poate fi realizată în termen, deoarece echipamentele solicitate de țară nu sunt disponibile pentru livrare în următoarele luni; necesarul urmează să fie acoperit din grantul următor. 
Iurie Climașevschi: a propus redirecționarea economiilor către 30 de laptopuri destinate sistemelor GeneXpert și două linii automate ELISA. A menționat că această soluție permite atât utilizarea economiilor actuale, cât și eliberarea unor resurse din grantul viitor pentru alte activități.
Svetlana Popovici: a prezentat concluziile discuțiilor de grant-making purtate de echipa IP UCIMP DS la Geneva. Activitățile din cererea de finanțare pentru grantul următor au rămas fără modificări, în forma aprobată de către CNC; au fost clarificate în principal aspectele tehnice și de achiziții. În cadrul discuțiilor cu Fondul Global a fost discutată utilizarea economiilor pentru 30 de laptopuri, planificate pentru achiziționare în cadrul grantului 2027-2029 și estimate la aproximativ 50 000 EUR. Totodată, a fost discutată și procurarea a două linii ELISA, estimate la aproximativ 25 000 EUR fiecare. O linie este prevăzută pentru teritoriile din dreapta Nistrului, la Spitalul Clinic de Boli Infecțioase „Toma Ciorbă”, iar cealaltă a fost solicitată pentru teritoriile din stânga Nistrului. Valoarea totală orientativă pentru ambele achiziții (laptopuri și linii ELISA) este de circa 100 000 EUR. Iurie Climașevschi: a solicitat ca, dacă după aceste achiziții vor mai rămâne economii și Fondul Global va accepta, să fie examinată și procurarea unui microscop pentru laborator, cu un cost orientativ de aproximativ 10 000 EUR. Liudmila Hmelevscaia: a confirmat că un microscop figura și în necesarul comunicat anterior și a solicitat examinarea posibilității de a procura încă un microscop pentru malul stâng al Nistrului. Iurie Climașevschi a precizat că nu poate fi asumat un angajament înainte de confirmarea disponibilității fondurilor, a acceptului Fondului Global și a posibilității de livrare în termen. Svetlana Popovici: a subliniat că toate achizițiile trebuie finalizate până la sfârșitul anului, deoarece economiile și procedurile de achiziție nu pot fi transferate în anul următor. Alina Cojocari: a întrebat dacă lista de echipamente solicitate de organizațiile neguvernamentale a fost actualizată și dacă mai este necesară o discuție comună. Svetlana Popovici: a clarificat că echipamentele necesare organizațiilor nu vor fi procurate centralizat din economiile FG 2024-2026. Fiecare organizație trebuie să-și actualizeze și să-și transmită solicitarea, iar bunurile eligibile vor fi analizate în limita economiilor disponibile în contractul organizației respective.
În urma evaluării economiilor financiare disponibile, ONG-urile au prezentat listele echipamentelor pe care intenționează să le achiziționeze din economiile realizate în cadrul proiectelor implementate.
Ca urmare a examinării solicitărilor recepționate, IP UCIMP DS a convocat, în regim de urgență, o ședință de lucru pentru discutarea și stabilirea mecanismului de asigurare a ONG-urilor cu echipamentele necesare desfășurării activităților.
La data de 22 octombrie 2026, a fost organizată o ședință cu participarea reprezentanților ONG-urilor, în cadrul căreia s-au convenit următoarele:
1. Achiziționarea telefoanelor mobile necesare pentru utilizarea Registrului electronic de evidență a beneficiarilor va fi realizată individual de către fiecare ONG, din economiile financiare disponibile, în conformitate cu specificațiile tehnice unificate propuse de dezvoltatorul Registrului.
2. AO „Programe Medico-Sociale”, mun. Bender, va achiziționa o imprimantă din resursele financiare proprii ale organizației.
3. IP UCIMP DS va organiza achiziționarea centralizată a următoarelor echipamente, conform necesităților prezentate de ONG-uri și actualizate la data de 26 octombrie 2026:
	Nr.
	Denumirea echipamentului
	Cantitate
	Cost estimativ (MDL)

	1
	Calculator All-in-One, cu sistem de operare Windows licențiat și set de accesorii
	22
	396.000

	2
	Notebook cu sistem de operare Windows licențiat
	15
	225.000

	3
	Imprimantă multifuncțională de birou
	14
	126.000

	4
	Set de echipamente pentru videoconferințe (Smart TV, Mini PC, cameră și speakerphone pentru sala de conferințe)
	4
	180.000

	
	Total
	55
	927.000


Achizițiile efectuate de ONG-uri din economiile disponibile vor fi coordonate în prealabil cu IP UCIMP DS, prin transmiterea unei solicitări oficiale în scris, în vederea obținerii aprobării corespunzătoare.


	Decizii și recomandări
	
S-a convenit:
1. Se aprobă procurarea, din economiile FG 2024-2026, a 30 de laptopuri pentru sistemele GeneXpert și a două linii automate ELISA, cu o valoare totală estimativă de aproximativ 100 000 EUR. Procurarea a două microscoape de laborator, cu o valoare totală estimativă de 20 000 EUR, este condiționată de disponibilitatea economiilor, de acceptul Fondului Global și de posibilitatea livrării până la sfârșitul anului 2026.
2. Se aprobă procurarea echipamentelor pentru ONG-uri conform tabelului de mai sus.
Toate achizițiile din economii vor fi coordonate cu echipa de țară a FG.




	Subiectul #2
	Context și dezbateri

	Aprobarea consultanților pentru modificarea cerințelor de acreditare
	Iurie Climașevschi: a explicat necesitatea elaborării unei proceduri mai simple și mai adaptate realității pentru acreditarea/autorizarea serviciilor oferite de organizațiile care activează în prevenirea HIV. Experiențele anterioare au arătat că, deși s-a încercat simplificarea, criteriile au rămas apropiate de cele aplicabile instituțiilor medicale, ceea ce nu corespunde specificului organizațiilor neguvernamentale. Iurie Climașevschi: a propus implicarea a câte trei consultanți pentru fiecare document, cu reprezentare din partea Ministerului Sănătății și a societății civile, pentru elaborarea Regulamentului-cadru privind activitățile și serviciile în domeniul sănătății realizate de organizațiile necomerciale, precum și pentru adaptarea cadrului de acreditare și autorizare a prestatorilor de servicii comunitare în domeniul HIV și al tuberculozei. A solicitat aprobarea rapidă a GTL HIV, deoarece elaborarea, consultarea și aprobarea documentelor trebuie finalizate până la sfârșitul lunii decembrie. Svetlana Popovici: a precizat că pentru elaborarea Regulamentului-cadru privind activitățile și serviciile în domeniul sănătății realizate de organizațiile necomerciale au fost nominalizați Angela Cojocaru, Maxim Donici și Ana Ciobanu. Pentru adaptarea cadrului de acreditare și autorizare a prestatorilor de servicii comunitare în domeniul HIV și al tuberculozei au fost nominalizați Mariana Gincu, Ludmila Marandici și Ala Iațco. Contractarea urmează să se bazeze pe o dispoziție a Ministerului Sănătății și să fie finanțată din economiile grantului Fondului Global. Iurie Climașevschi: a constatat că nu au fost formulate obiecții față de candidaturile propuse și a cerut inițierea fără întârziere a procedurilor, având în vedere timpul limitat rămas pentru elaborarea și aprobarea documentelor. Silvia Stratulat: a informat că a pregătit o versiune de lucru a cerințelor sanitare, structurată în jurul igienei mâinilor, curățeniei și dezinfecției, gestionării deșeurilor, condițiilor locului de testare și păstrării testelor. Documentul adaptează cerințele legale la activitatea organizațiilor neguvernamentale, fără a elimina obligațiile esențiale de prevenire și control al infecțiilor. Silvia Stratulat: a solicitat examinarea proiectului de către colegii implicați și retransmiterea observațiilor înainte de prezentarea lui întregului GTL. A propus o discuție tehnică pentru luni, 19 octombrie 2026, după ora 15:00, și a confirmat disponibilitatea de a integra sugestiile participanților. Oxana Rucsineanu și Sergiu Platon: au solicitat clarificări privind legătura documentului cu reglementările existente și modul în care cerințele sanitare se vor aplica organizațiilor și activităților desfășurate în teren. Silvia Stratulat a explicat că proiectul păstrează cerințele de bază prevăzute de cadrul normativ - inclusiv igiena mâinilor, dezinfecția și segregarea deșeurilor - într-o formă proporțională și adaptată serviciilor comunitare.
Iurie Climașevschi: a susținut distribuirea proiectului către toți membrii interesați și colectarea propunerilor înainte de prezentarea versiunii consolidate pentru aprobare.

	Decizii și recomandări
	S-a convenit:
1. Se aprobă consultanți: Angela Cojocaru,  Maxim Donici, Ana Ciobanu, Mariana Gincu, Ludmila Marandici, Alea Iațco pentru două documente privind cadrul de reglementare și acreditarea prestatorilor comunitari.
2. Se va încerca emiterea unei dispoziții a Ministerului Sănătății, în baza căreia consultanții să poată fi contractați din economiile grantului Fondului Global.
3. Proiectul cerințelor sanitare va fi redistribuit participanților, pentru examinare și propuneri, înainte de prezentarea lui întregului GTL. A fost acceptată propunerea de a discuta proiectul luni, 19 octombrie 2026, după ora 15:00, pentru a avansa rapid lucrul asupra documentului. 



	Subiectul #3
	Context și dezbateri

	Diverse
	Tatiana Costin - evaluare rapidă privind PrEP: a propus completarea activității în derulare privind analiza metodelor de estimare a necesarului de servicii de prevenire cu o evaluare rapidă recomandată de expertul OMS. Evaluarea ar urma să includă un chestionar electronic de 3-5 minute, aplicat beneficiarilor din trei proiecte, pentru a măsura nivelul de informare despre PrEP și deschiderea față de PrEP injectabil. Tatiana Costin: a estimat pentru această completare 21 de zile de consultanță și un buget total de 2 550 EUR. Un consultant național ar urma să elaboreze formularul electronic, să extragă, să curețe și să analizeze datele și să furnizeze parametrii necesari analizei. Iurie Climașevschi: a susținut includerea evaluării, considerând bugetul rezonabil, cu condiția identificării rapide a unei soluții contractuale și a finalizării până la sfârșitul lunii decembrie. A menționat că o procedură de concurs separată ar putea depăși timpul disponibil. Svetlana Popovici: a propus examinarea posibilității unui amendament la contractele de consultanță deja existente, dacă obiectul și regulile contractuale permit, deoarece inițierea unui concurs nou la 15 octombrie ar crea un risc major de nefinalizare.
Tatiana Costin, Svetlana Plămădeală și Iurie Climașevschi: au clarificat modalitatea de consemnare a acordului. S-a precizat că propunerile discutate au fost susținute prin consens, în lipsa obiecțiilor. Alina Cojocari - stocurile și evidența metadonei: a solicitat informația disponibilă privind situația stocurilor și utilizarea sistemului informațional 1C la punctele de distribuție, în legătură cu întrebarea transmisă de Vitali Rabinciuc. Iurie Climașevschi: a comunicat că Dispensarul Republican de Narcologie a schimbat pentru luna ianuarie data livrării primei tranșe de metadonă și că achiziția se desfășoară. A menționat că instituțiile penitenciare și punctele din Chișinău utilizează sistemul de evidență 1C, iar celelalte centre au fost instruite și au primit datele de acces, dar încă nu îl utilizează. A precizat că problema este organizatorică și că activarea celorlalte centre depinde de Dispensarul Republican de Narcologie. A adăugat că nu poate comunica alte informații, deoarece nu discutase personal acest subiect cu domnul Bucinschii.

	Decizii și recomandări
	S-a convenit:
1. Se susține completarea contractului existent al Consultantului Individual pentru analiza metodologiilor de estimare a necesarului intervențiilor de prevenire HIV (cu prioritate pentru profilaxia pre-expunere) și formularea recomandărilor pentru abordarea viitoare de planificare programatică în Republica Moldova prin includerea evaluării rapide privind informarea despre PrEP și deschiderea față de PrEP injectabil.
2. Propunerile au fost susținute prin consens, în lipsa obiecțiilor.



Șeful GTL: Iurie Climașevschi
Secretarul GTL: Alina Cojocari
